****SV vil bruka krafta strategisk****

Foredling, heller enn eksport av vasskraft! SV ønskjer ein strategisk bruk av fellesskapets naturressursar. Målet vårt er å sikra arbeid og velferd for dei mange, framfor forteneste for dei få.

I januar 2019 har me hatt rekorddyr straum. Den brå prisauken har vore vanskeleg for mange hushald. Samtidig, i siste halvdel av januar, eksporterte Noreg tre gonger så mykje straum ut av landet som me importerte for å dekka etterspurnaden frå norske kundar.

Kraftselskapa er kommersielle selskap som planlegg for å profittmaksimering, ikkje fordeling. Sjølv om me ikkje har straum nok til å forsyna norske husstandar til ein stabil pris når behovet er størst, blir det bygd fleire kablar for å eksportera endå meir norsk vasskraft ut av landet. Auka eksport og auka forbruk krev store investeringar på straumnettet. Til no har Statnett kunna bruka noko av fortenesta frå eksport til desse investeringane, noko som har halde prisveksten på nettleige nede for norske forbrukarar. Men det er tvilsamt om denne subsidieringa kan halda fram etter norsk tilknyting til EUs energiunion ACER. Derfor risikerer me at rekninga for kommersiell krafteksport blir sendt heim til norske forbrukarar, på toppen av auka straumprisar.

Ei viss kraftutveksling med nabolanda våre er fornuftig for å sikra stabil tilgang på kraft, og kan medverka til å fasa ut klimafiendtleg kraftproduksjon i nabolanda våre. Men det finst langt betre bruk av vasskrafta enn rein råvareeksport. Størsteparten av dei nye jobbane som blir skapt i privat sektor er i næringar med låg organiseringsgrad. Det blir tilsvarande færre av dei godt organiserte og høgproduktive arbeidsplassane i industrien. Produksjon står no berre for 8% av BNP, og industrien taper mot finanstenester og petroleum.

Me må gå frå spekulasjon til produksjon. SV er derfor kritisk til auka eksport av vasskrafta. Me må foredla naturressursane våre, og sikra at verdiane kjem dei mange, ikkje dei få, til gode.

**Rogaland SV vil:**

-​ Stansa dei påbegynte eksportkablane til Storbritannia og Tyskland

- Stoppa den føreslåtte kabelen til Skottland

-​ Ha ein strategisk bruk av fellesskapets naturressursar for å auka verdiskaping og foredling i miljøvennleg fastlandsindustri

-​ Auka produksjonsdelen av BNP på kostnad av finansnæringa og oljesektoren

*Vedtatt av årsmøtet i Rogaland SV 16. -17. februar 2019.*